Gran èxit de les I Jornades Star Wars de Sagunt
12 de desembre 2016

![Imagen 1](/media/hf1nvrby/76__dsc0831.jpg)![Imagen 2](/media/rncimcai/76__dsc0834.jpg)

​![](/media/yefnnnbe/76_img-20161210-wa0016.jpg)  
  

Les Jornades Star Wars de Sagunt van celebrar este cap de setmana la seua primera edició amb un èxit absolut de públic i més de mil assistents a les diferents activitats que van tenir lloc en el Casal Jove durant els dos dies, divendres i dissabte.

Organitzades per la Regidoria de Joventut, les jornades van comptar amb diferents xarrades, exposicions, representacions, projeccions i actuacions –a càrrec del conegut humorista Eugeni Alemany– amb la famosa saga galàctica com a denominador comú. Especial protagonisme va tenir el públic infantil, que el dissabte al matí va poder gaudir de diversos tallers sobre Star Wars i fins i tot conèixer personalment als seus personatges favorits.  

 ![](/media/n5nnuamh/76_img-20161210-wa0011.jpg)  

![](/media/x23phyce/76_img-20161209-wa0007.jpg)  
  
  

Ja el divendres totes les activitats van comptar amb el respatler del públic, com el contacontes a càrrec de Mos Teatre, la xarrada de Jordi Talens, a la qual van assistir 120 persones, o el concert de les bandes sonores de la saga a càrrec del Conservatori Joaquín Rodrigo de Sagunt i dirigit per Rafael Doménech, amb 60 músics i més de 300 assistents, que va fer que es quedara xicotet el saló d'actes del Casal Jove.

![](/media/jgjpmdtt/76__dsc0840.jpg)  
  

El dissabte, prop de cinc-centes persones es van congregar al matí en les activitats, entre ells els 200 xiquets i xiquetes que van participar en els tallers i van rebre el lot de regal cortesia de Carrefour Sagunt, que ha col·laborat amb les jornades. A la vesprada, el visionat de curts i la classe magistral a càrrec del periodista Pau Gómez van reunir a més de 100 afeccionats a Star Wars, mentre un altre centenar de joves participaven en les activitats que els Corresponsals dels IES havien organitzat sobre les jornades.

![](/media/wh1elcmb/76_la-foto-3.jpg)  
  

Segons el regidor de Joventut, Guillermo Sampedro, **“ha sigut tot un èxit i totes les activitats han comptat amb el suport del públic, des de l'exposició de maquetes de material reciclat a càrrec de Pepe Morera, fins als tallers infantils, passant pel ple absolut del concert i el bon acolliment de les xarrades”**.

A més, Sampedro ha destacat que **“ha vingut molta gent de fora de Sagunt amb el que estem obligats a repetir l'any que ve, amb noves activitats i més sorpreses. Hem convertit Sagunt en un punt de trobada per als fans de totes les edats i en un referent valencià per als amants de Star Wars, en unes jornades que volem continuar en el temps”**.

La cita, que ja prepara noves sorpreses per a la seua segona edició, conclourà dijous que ve amb la preestrena de “Rogue One: Una historia de Star Wars” en els cinemes Alucine del Port de Sagunt.  

*   [](http://www.facebook.com/sharer.php?u=https://aytosagunto.es/va/actualitat/gran-exit-de-les-i-jornades-star-wars-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/gran-exit-de-les-i-jornades-star-wars-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/gran-exit-de-les-i-jornades-star-wars-de-sagunt/ "Linked In")
*   [](mailto:?body=https://aytosagunto.es/va/actualitat/gran-exit-de-les-i-jornades-star-wars-de-sagunt/)